b'\n_START_ARTICLE_\nPlaninska ko\xc4\x8da\n_START_PARAGRAPH_\nPlaninska ko\xc4\x8da je planinski objekt v gorah, ki slu\xc5\xbei obiskovalcem gora kot prostor za po\xc4\x8ditek po prehojeni poti, za preno\xc4\x8di\xc5\xa1\xc4\x8de, ponuja tudi hrano in pija\xc4\x8do. Pogosto je tudi obve\xc5\xa1\xc4\x8devalna to\xc4\x8dka Gorske re\xc5\xa1evalne slu\xc5\xbebe \xe2\x80\x93 GRS. Na obmo\xc4\x8dju Slovenije je 176 planinskih domov, ko\xc4\x8d, zaveti\xc5\xa1\xc4\x8d in bivakov, ki jih upravljajo planinska dru\xc5\xa1tva. Naziv podeljuje in odvzema Upravni odbor Planinske zveze Slovenije na predlog Gospodarske komisije v skladu s pravilnikom._NEWLINE_Planinske ko\xc4\x8de dajejo obiskovalcem potrebna obvestila in poslujejo po na\xc4\x8delih dobrega gospodarjenja ter po predpisih in splo\xc5\xa1nih aktih \xc4\x8dlana PZS, \xc4\x8de njihovo delovanje ni urejeno s posebnimi predpisi.\n_START_SECTION_\nStoritve\n_START_PARAGRAPH_\nGlede na velikost objekta in dostopnost, ima ko\xc4\x8da kuhinjo in jedilnico v kateri je pogosto pe\xc4\x8d v pritli\xc4\x8dju, v zgornjem nadstropju pa le\xc5\xbei\xc5\xa1\xc4\x8da (skupna, v ve\xc4\x8djih ko\xc4\x8dah tudi sobe). Sanitarije so bodisi v objektu bodisi zunaj njega. Za odplake je poskrbljeno bodisi z bilo\xc5\xa1kimi \xc4\x8distilnimi napravami ali suhimi strani\xc5\xa1\xc4\x8di, marsikje pa za to poskrbi narava, kar predstavlja predvsem v kra\xc5\xa1kem svetu velik okoljski problem. Oskrba z vodo je obi\xc4\x8dajno kapnica, redko ima ko\xc4\x8da svoje vodno zajetje, za elektriko skrbi agregat na nafto, v novej\xc5\xa1em \xc4\x8dasu vse bolj tudi son\xc4\x8dna in vetrna energija. Pe\xc4\x8d za ogrevanje se kuri na drva.\n_START_SECTION_\nDostopnost\n_START_PARAGRAPH_\nDostopnost do planinskih ko\xc4\x8d je razvidna iz planinskih kart. Dostop do planinske ko\xc4\x8de traja ve\xc4\x8d kot eno uro, \xc4\x8de je vi\xc5\xa1inska razlika med izhodi\xc5\xa1\xc4\x8dem in ko\xc4\x8do ve\xc4\x8d kot 300 m ali vodoravna razdalja ve\xc4\x8d kot 4 km.\n_START_SECTION_\nZgodovina\n_START_PARAGRAPH_\nNajstarej\xc5\xa1a planinska ko\xc4\x8da v Sloveniji je Ko\xc4\x8da na Klemen\xc4\x8di jami (1208 m) na Klemen\xc5\xa1kovi planini pod severnim ostenjem Krofi\xc4\x8dke nad Logarsko dolino. Ko\xc4\x8do so leta 1954 uredili sol\xc4\x8davski planinci iz stare pastirske ko\xc4\x8de, ki je bila zgrajena leta 1832._NEWLINE_Prva planinska ko\xc4\x8da je bila triglavska ko\xc4\x8da na Podih pod Triglavom, ki sta jo leta 1871 zgradila Jo\xc5\xbee in Lovrenc \xc5\xa0kantar iz Srednje vasi pri Bohinju. Denar zanjo so zbrali ljubiteljski planinci. Obratovala je 5 let, nakar je bila neuporabna._NEWLINE_Prvi dve ko\xc4\x8di, ki jih je zgradilo Slovensko planinsko dru\xc5\xa1tvo, ustanovljeno leta 1893, sta bili Oro\xc5\xbenova ko\xc4\x8da na planini Za Liscem pod \xc4\x8crno prstjo, odprta 15. julija 1894, in Kocbekova ko\xc4\x8da na Moli\xc4\x8dki planini, odprt 16. avgusta 1894.'